BANSKÁ BYSTRICA. Od prvého júna by sa mali zmeniť pravidlá pre vjazd automobilov do pešej zóny – konkrétne na Námestie SNP a Námestie Štefana Moysesa, Lazovnú, časť Národnej, Hornú a Dolnú Striebornú ulicu. O novom všeobecne záväznom nariadení bude rokovať už najbližšie mestské zastupiteľstvo. Ak ho odsúhlasia, vodiči sa musia pripraviť na zmeny.
Keďže povrch námestia netvorí klasická vozovka, v minulosti sa opakovane stávalo, že pri vjazde ťažších vozidiel prišlo aj k poškodeniu povrchu.
"Vlani sa mesto pustilo do obnovy zeleného asfaltu a ako jedna z priorít sa preto ukázala nevyhnutnosť zabezpečiť zmenu dopravného režimu v pešej zóne," hovorí predseda dopravnej komisie a mestský poslanec Jakub Gajdošík.
Len po obslužných dopravných pásoch
Hlavným cieľom zmien je podľa neho nielen ochrana námestia, ale aj bezpečnosť chodcov, ktorí sa tu pohybujú.
"Prišlo zároveň k zmene legislatívy – zákon o premávke na pozemných komunikáciách sa nahradil zákonom o cestnej premávke, čo sme museli v porovnaní s doteraz platným VZN zohľadniť," dodal s tým, že vozidlá môžu vojsť do presne vymedzeného územia pešej zóny po obslužných dopravných pásoch, ktoré sú odlíšené materiálovo, alebo úpravou povrchu. Tie sú budované tak, aby podklad uniesol aj väčšiu záťaž, ako je obvyklá pre peších.
"Hoci námestie zdanlivo pôsobí ako jeden celok, sú tu úseky, po ktorých autá chodiť môžu a po ktorých nie," doplnil. Tieto plochy sú zadefinované priamo v teréne.
Nad päť ton iba výnimky
Nové pravidlá počítajú s päťtonovým obmedzením, no vo výnimočných prípadoch môže mesto povoliť aj vjazd vozidiel, ťažších ako uvedených päť ton.
Vstup do pešej zóny budú mať povolený iba štyri kategórie účastníkov premávky. Pre autá so zásobovaním je určená ranná hodina od 4.00 do 9.00, vstup budú mať povolený autá s oprávnením od mesta, cyklisti sa môžu pohybovať po námestí rýchlosťou chodcov. Podľa osobitných predpisov do pešej zóny majú vstup aj autá polície, či záchranárov.
Kto môže získať oprávnenie
Oprávnenie na vstup udelí mesto občanom s trvalým, alebo prechodným pobytom, ktorí nemajú iný prístup k nehnuteľnosti, ktorú užívajú. Taktiež právnickým osobám, ktoré tam majú sídlo, správcom inžinierskych sietí, miestnych komunikácií, či organizátorom kultúrnych a športových podujatí, ktoré schválilo mesto. Počas svadobných obradov budú mať vstup na námestie maximálne dve autá.
Vlastníkom a užívateľom nehnuteľností v pešej zóne bude oprávnenie na vjazd slúžiť iba pre účely zastavenia, zväčša naloženia a vyloženia tovaru. Pre státie na dlhšiu dobu bude možné využiť iba vlastnú nehnuteľnosť. Ide predovšetkým o parkovanie a garáže v dvoroch.
Oprávnenie na parkovacie miesta má jednoduchý kľúč. Na jedno parkovacie miesto vydá mesto jedno oprávnenie.
Kto nemá parkovacie miesto vo dvore, dostane kartičku, ktorá mu umožní na námestí iba krátke zastavenie pre vyloženie tovaru.
"Platnosť kartičiek je dvanásť mesiacov, aby mesto predišlo tomu, že pri zmene majiteľa, či nájomcu nehnuteľnosti, ostane kartička ďalej v obehu," hovorí poslanec. O zmenách vo vzťahu k nehnuteľnosti musí majiteľ informovať do pätnástich dní.
Havarijné situácie treba ohlásiť
Jakub Gajdošík dodáva, že vstúpiť do pešej zóny môžu aj autá, ktoré pomáhajú pri riešení havarijných situácií v objektoch.
V tom prípade však musia vjazd ohlásiť mestskej polícii na čísle 159. Polícia jeho hlásenie zaregistruje a overí jej opodstatnenosť.
Non – stop monitoring
Prehľadné zmeny víta aj náčelník mestskej polície Miroslav Bálint. "Námestie monitorujeme 24 hodín denne nielen prostredníctvom kamier, ale aj priamo v teréne a v tejto aktivite budeme naďalej pokračovať," dodal.
Podľa neho by malo nové VZN prispieť k tomu, aby nebolo námestie preťažené dopravou a aby tu platili jasné pravidlá pre každého. "Vlani boli trochu obavy z toho, že sme na námestie vpustili cyklistov. Našťastie, nepotvrdili sa, lebo skoro rok od platnosti tejto zmeny sme nezaznamenali žiadnu kolíziu. Občas síce ide niektorý z cyklistov prirýchlo, ale naši zamestnanci ich na to priebežne upozorňujú," dodal.